CELEX: C2005/229/20
Language: et
Date: 2005-09-17 00:00:00
Title: Kohtuasi C-302/05: Euroopa Ühenduste Komisjoni 28. juuli 2005. aasta hagi Itaalia Vabariigi vastu

17.9.2005   
            
            
               ET
            
            
               Euroopa Liidu Teataja
            
            
               C 229/10
            
         Euroopa Ühenduste Komisjoni 28. juuli 2005. aasta hagi Itaalia Vabariigi vastu
   (Kohtuasi C-302/05)
   (2005/C 229/20)
   Kohtumenetluse keel: itaalia
   Euroopa Ühenduste Komisjon esitas 28. juulil 2005 Euroopa Ühenduste Kohtule hagi Itaalia Vabariigi vastu. Hageja esindajad on komisjoni õigustalituse ametnikud B. Schima ja D. Recchia.
   Hageja palub Euroopa Kohtul:
   
               1)
            
            
               tuvastada, et kuna Itaalia Vabariik sätestas, et omandiõiguse säilimise klausel tuleb kinnitada järjestikuste tarnete üksikutele arvetele, millel on kindel, arestimisele eelnev kuupäev ja mis on nõuetekohaselt raamatupidamisdokumentidesse kantud, et seda saaks ostja võlausaldajate vastu täita, siis on Itaalia Vabariik rikkunud Euroopa Parlamendi ja nõukogu 29. juuni 2000. aasta direktiivi 2000/35/EÜ hilinenud maksmisega võitlemise kohta äritehingute puhul (1) artikli 4 lõikest 1 tulenevaid kohustusi;
            
         
               2)
            
            
               mõista kohtukulud välja Itaalia Vabariigilt.
            
         Õiguslikud alused ja peamised argumendid
   Direktiivi 2000/35/EÜ artikli 4 lõikes 1 on sätestatud, et tagamaks müüja omandiõiguse säilitamist kuni kauba eest on täies mahus tasutud, peavad ostja ja müüja enne kauba tarnimist selles kokku leppima.
   Seadusandliku dekreedi nr 231/2002 (direktiivi 2000/35/EÜ rakendusmeede Itaalia õiguses) artikli 11 lõikes 3 on sätestatud, et omandiõiguse säilitamise klausel on ostja võlausaldajate vastu täidetav üksnes siis, kui see klausel on kinnitatud järjestikuste tarnete üksikutele arvetele, millel on kindel, arestimisele eelnev kuupäev ja mis on nõuetekohaselt raamatupidamisdokumentidesse kantud.
   Täidetavus ostja võlausaldajate vastu on omandiõiguse säilitamise kokkuleppe peamine element. Dekreedi nr 231/2002 artikli 11 lõikes 3 kehtestatud tingimused loovad rea täiendavaid kohustusi müüjale, mis ületavad direktiivis 2000/35/EÜ sätestatut. Komisjon leiab seetõttu, et need tingimused on vastuolus direktiivi 2000/35/EÜ artikli 4 lõikega 1.
   
      (1)  EÜT L 200, 8.8.2000, lk 35.